《留题巾山明庆塔院》
宋代·钱昱

数级崔嵬万木中，最堪影势似难同。
栏杆夜压江心月，铃铎秋摇岳顶风。
重叠画瞻遮世界，稀疏清磬彻虚空。
有时问著禅僧路，笑指丹霄去不穷。

作者简介：（943—999）杭州临安人，字就之。钱佐长子。从钱俶归宋，授白州刺史。好学，多聚书，喜吟咏，多与中朝卿大夫唱酬。善尺牍及书画琴棋，然贪猥纵肆，无名节可称，生子百数。历官秘书监、工部侍郎，典寿、泗、宿三州，率无善政。官终郢州团练使。有集。